google/wiki40b huggingface dataset:
Polly Plummer

Polly Plummer er en litterær figur i Narniabøkene av C.S. Lewis. Hun opptrer i to av bøkene: Drømmen om Narnia og Den siste striden.
I Drømmen om Narnia som foregår i 1900 er hun ei 11 år gammel jente som sammen med nabogutten Digory Kirke blir vitne til Narnias skapelse. I stor deler av boka ligger synsvinkelen hos henne, dels fordi hun er mindre nysgjerrig enn Digory, og dels fordi hun har et naturlig barneperspektiv.
I Den siste striden som foregår i 1949 er hun en av Narnias sju venner.
AT91SAM

AT91SAM (SAM er en forkortelse for Smart ARM-based Microcontrollers) er familie mikrokontrollere fra Atmel, basert på 32-bits RISC mikroprosessorer fra ARM. De inkluderer Flash og SRAM minne sammen med en mengde periferi og kommunikasjon grensesnitt. Dette kvalifiserer dem som System on Chip enheter.
Mikrokontrollerne kommer i både ARM7 og ARM9 versjoner, og de inkluderer eksterne grensesnitt som blant annet USB, CAN, Ethernet, USART og ADC.
I forhold til mange andre mikrokontrollere har AT91SAM en DMA kontroller som muliggjør direkte kommunikasjonskanaler mellom eksterne grensesnitt og minne, noe som gjør det mulig å overføre mer data på kortere tid med minimal prosessor bruk. Sammen med enheter som tellere/timere, power-on reset generatorer, spenningsregulatorer, og interrupt kontroller gir det denne mikrokontrolleren en god real time ytelse. Mikrokontrolleren har også en innebygget strømstyring som minimerer strømforbruket ved å skru av deler den ikke bruker og i tillegg kunne sette prosessoren i hvilemodus.
Mange finner det også interessant at AT91SAM kan kjøre Linux.
Tumxuk

Tumxuk (forenklet kinesisk: 图木舒克; tradisjonell kinesisk: 圖木舒克; pinyin: Túmùshūkè; uigurisk: تۇمشۇق; uigur-latin: Tumshuq), også kjent som Tumšuq, Tumushuk, Tumschuk og særlig som Tumshuq, er et byfylke vest i Xinjiang i Folkerepublikken Kina.
Fylket er underlagt Produksjons- og konstruksjonskorpset i Xinjiang.
Det ligger vest i Tarimbekkenet, har et areal på 1 901 kvkm og et innbyggertall på 150 000 (2005).
MF «Vikingen» (1992)

MF «Vikingen» er en bilferge bygget i 1992 for Hardanger Sunnhordlandske Dampskibsselskap. Den går i rute Gjermundshamn-Årsnes for Norled.
Gikk fra den var ny og frem til 2006 på Hufthamar-Krokeide. Fra 2006 til 2012 var den avløserferge, blant annet på Stavanger–Tau. Fra 2012 har den trafikkert sambandet Gjermundshamn–Varaldsøy–Årsnes over Hardangerfjorden.
«Vikingen» er søsterferge til MF «Hardingen», Fjord1 sin MF «Svanøy» samt  MF «Gökçeada I» (tidligere «Honningsvåg»).
Den 10. januar 2016 fikk Vikingen motorstopp like etter avgang fra Årsnes. Fergen ble liggende og slå mot land, mens det veltet ut røyk fra maskinrommet. De 34 passasjerene ble evakuert og ingen ble skadet.
Wilhelm von Hanno

Bakgrunn

Wilhelms far, musikklærer og bibliotekar Johann Carl Hübner (født 1790), var opprinnelig fra Königsberg og tok senere tilleggsnavnet von Hanno, muligens som et herkomstnavn som anga et sted han kom fra eller bare for å skille ham fra andre med det svært vanlige navnet Hübner, som betyr bonde. Han flyttet senere til Hamburg, der sønnen Wilhelm ble født. Wilhelm von Hanno ble stamfar for slekten von Hanno i Norge.

Virke som arkitekt

Wilhelm von Hanno fullførte Trefoldighetskirken i 1853–1858, påbegynt av arkitekt Alexis de Chateauneuf. Han arbeidet i kompaniskap med sin landsmann Heinrich Ernst Schirmer i årene 1853–1864. Sammen utformet de mange sentrale bygg i Oslo. Deres forslag til bygning for Stortinget, i tysk-gotisk stil, vant opprinnelig anbudskonkurransen. Samarbeidet brøt sammen i forbindelse med utformingen av arkitekttegningene til Grønland kirke, en konkurranse von Hanno vant.
Wilhelm von Hanno tegnet også obelisken som høsten i 1854 ble satt opp på Fuglenes i Hammerfest som det nordlige endepunkt for Den russisk-skandinaviske meridianbuen, i 2005 innskrevet i UNESCOs verdensarvliste som Struves meridianbue (The Struve Geodetic Arc). Meridianbuen strakte seg fra Hammerfest til Svartehavet, og målingene ble utført i tiden 1816–1855. I dagligtale kalles obelisken «meridianstøtten i Hammerfest». 
På oppfordring fra I.C. Dahl kom Heinrich Ernst Schirmer til Norge og ble Linstows assistent, deretter gikk Schirmer i kompaniskap med von Hanno i årene 1853–1864. Sammen utførte de flere jernbanestasjoner og leverte forslag til bygning for Stortinget i 1857.
Von Hanno er opphavsmannen til «Posthornfrimerkene», verdens eldste frimerkemotiv i kontinuerlig bruk, lansert første gang i 1872.
Walborg-visa

«Walborg-visa» er et skillingstrykk av ukjent opprinnelse. Alf Prøysen presenterte det i sin visespalte i «Magasinet for Alle» i 1957.

Teksten

1.Hør du min engel, min søteste pike mitt hjertes kilde jeg åpner for deg,

jeg som en Jakob av glede må sige du som en Rakel sto ofte for meg.

Jeg har deg ofte i søvne beskuet du som en lilje lå ut i min barm,

men da jeg oppvåknet lå jeg alene, jeg kom i fra gleden i sørgelig stand.
2.Jeg må med Josef forlate min kjortel fly til min pike, min yndige mø,

Boas var vennlig og tok mot Ruth med glede, samme jeg håper min kjæreste gjør.

Vi har så ofte hinannen omfavnet kjærlighetshjertet fra gleden hos Gud,

nåde og at skal dem vederfares som frykter Herren og holder hans bud.
3.Kan du ei gledelig være fornøyet i med og i motgang at leve med meg,

så skjer det aldri vi sammen kan komme langt mindre rikdom tilfylles av meg.

Men elske meg atter så høyt eller høyere som jeg av kjærlighet elsket har meg,

føden og kleder så er vi fornøyet troskap til døden jeg lovet har deg.
4.Føden og kleder det lover dog Herren elsk aldri rikdom det jordiske støv,

kunne vi leve som skriften oss lærer så får vi rikdom ja himmelens lønn.

Elske vår neste oppriktig av hjertet give den ringe som lite formår,

fly ei for korset men gå det i møte tenke på Jesus hans pine og kår.
5.Ja jeg fikk kjærlighetssår av en pike og jeg fikk drikke med Samson min lyst,

Dalilas vennskap fikk jeg tillike, alt dette ga meg min pike til trøst.

Men jeg venter høsten for all min umake og hun skal betale meg elskovens brøst,

ikke med penger men sorrig og klage thi du forlot den som elsket deg først.
6.Men jeg må bede min yndige pike at du vil åpne ditt hjerte for meg,

sige meg alt som du haver i sinne trærnes grene er du bleven lik,

som bærer fukter oss til ingen nytte når den for tidlig til jord faller av,

jeg tror du venter på høyere bytte du elsker alle men vil ingen ha.
7.Samson grep løven i skjegg og i lender, dog han gikk bare tomhendet avsted,

sønderrev løven med sine to hender så som man river i stykker et kje

således skal jeg forsøke å sprenge de lenker du falskelig meg har påført,

søteste venn uforglemmelige pike yndigste dukke du deiligste mø.
8.Med tollerens ydmyke stemme jeg roper: Herre tilregn oss ei ungdommens synd,

skulle vi alle får hjertebegjæring glemte vi Jesus vår høyeste trøst.

Verdens jomfruer jeg ikke skatterer når jeg har Jesus min brudgom og brud,

la så min skjebne med motgang hovere større blir gleden hos himmelens Gud.
Flotmylje

Flotmylje er en gammel matrett som blant annet er kjent fra Valle i Setesdal. Den lages av kraft fra lammekjøtt. Mange bruker også rester fra den tradisjonsrike Setesdalssuppa. Man bryter i stykker flatbrød og lager det som på dialekten i Valle kalles «flatbraudsoll». En klatt smør legges på toppen, og så har man kjøttkraft eller suppe over.
Washington gasskraftverk

Washington gasskraftverk er et varmekraftverk i Beverly i Washington County, 110 km sørøst for Columbus i delstaten Ohio i det sentrale USA. Det har en installert produksjonskapasitet på 1 240 MW, fordelt på 5 turbiner. Brenselkilden for anlegget er naturgass. Anlegget stod ferdig i 2003. Operatør er Duke Energy.
Anlegget må ikke forveksles med Washington County gasskraftverk i Georgia.
Aksjeloven

Historikk

Sammen med allmennaksjeloven erstatter loven lov av 4. juni 1976 nr. 59 om aksjeselskaper. Før dette gjaldt lov av 6. juli 1957 nr. 4 om aksjeselskaper, og før dette lov av. 19. juli 1910 nr. 1 om aktieselskaper og kommanditaktieselskaper.

Aksjeloven og ansattes medbestemmelsesrett

De ansattes medvirkning gjennom denne loven går gjennom at de er representert i bedriftsforsamlingen og styret i større aksjeselskaper. Aksjeselskaper med mer enn 200 ansatte skal som hovedregel ha bedriftsforsamling.
Bedriftsforsamlingen kontrollerer styret og uttaler seg om styrets forslag til regnskap. Bedriftsforsamlingen har også avgjørende myndighet ved viktige beslutninger, som omlegginger av selskapets drift eller store investeringer.
Aksjeloven gir også ansatte i mindre bedrifter (<30 ansatte) uten bedriftsforsamling, rett til å kreve å være representert i bedriftens styre som medlem eller observatør.

Handleplikten

Av Aksjelovens §3-5 fremgår det at et styre i et AS eller ASA blir omfanget av handleplikt når selskapets egenkapital ikke lenger kan regnes å være forsvarlig eller at egenkapitalen har blitt mindre enn halvparten av aksjekapitalen.
Handleplikten innebærer at styret i selskapet straks skal behandle saken, samt at styret skal innkalle til generalforsamling innen rimelig tid. Dersom ordinær generalforsamling er innenfor det som regnes som rimelig tid er det ikke nødvendig å innkalle til en ekstraordinær generalforsamling. Innenfor dette tidsrommet kan styret i selskapet klarlegge og vurdere selskapets stilling. Dersom de økonomiske vanskelighetene kan regnes som forbigående eller styret er i stand til å bedre de økonomiske forholdene innen rimelig tid kan styret likevel unnlate å innkalle generalforsamlingen ved å henvise til at selskapets egenkapital kan vurderes til å være forsvarlig.
Hvis det gjennomføres en generalforsamling må styret redegjøre for selskapets økonomiske stilling, herunder årsaken til underskuddet og om framtidsutsiktene. I tillegg må styret komme med forslag til hvordan egenkapitalen kan styrkes, eventuelt om selskapets virksomhet bør avvikles.
Forslag til å gi selskapet forsvarlig egenkapital kan være tilførsel av ny egenkapital, fisjon, fusjon eller at aksjonærene yter tilskudd. Slike forslag må vedtas med 2/3 flertall av generalforsamlingen.
Renault 20/30

Dacia

Midt på 1980-tallet produserte den rumenske bilprodusenten Dacia et lite antall Renault 20 under navnet Dacia 2000, som utelukkende var produsert for offentlig bruk og kommuniststyrets hemmelige politi.

Motorsport

En spesialbygget Renault 20 Turbo 4x4, kjørt av Bernard Marreau, vant Paris-Alger-Dakar Rally i 1982.
De administrando imperio

De administrando imperio er det vanligvis benyttede latinske navnet på et opprinnelig gresk verk (middelaldergresk: Πρὸς τὸν ἴδιον υἱὸν Ρωμανόν - «For hans egen sønn Romanos») som vil beskrive et rikes styre og administrasjon. Det ble skrevet av den bysantinske keiser Konstantin Porphyrogennetos om lag 950. 
Konstantin hadde selv ikke navngitt verket - det greske navnet gjengitt ovenfor er bare en del av den beskrivelse/dedikasjon keiseren påførte manuskriptet.
I dette verk nevnes også nordboenes eller vikingenes aktiviteter i Øst-Europa. Det gjengis blant annet Dnjeprfossenes nordiske navn.

Beskrivelse

Konstantin etterlot seg en rekke skrifter. Verket De Administrando Imperio skrev han mellom 948 og 952, som politisk rettledning for sin sønn og etterfølger Romanos II. Skriftet gir råd om hvordan riket bør ledes og fiendtlige angrep bår slås tilbake. Verket kombinerer materiale fra to av Konstantins tidligere verker: Peri Ethnon, som beskriver historien til og de viktigere i de land og områder som omgir Det bysantinske rike, og Peri Thematon, som beskriver begivenheter i rikets provinser. Foruten konsolideringen av disse verkene tilkom så keiserens råd til sin sønn. 
Verket beskriver petsjenegene, Kiev Rus med væringene, magyarene, bulgarerne, krimtatarene og khasarene i nord, araberne (kalt sarasenerne) i øst og sør samt deres områder helt vest til Spania, blant annet med Muhammeds ættetavle, vestrikegermanerne, langobardene, venetianerne, kroatene, serberne og moraverne i vest. Ved siden av historisk og geografisk informasjon tok Konstantin med forslag til hvordan disse landene og grupperingene kunne manipuleres og spilles ut mot hverandre, uten at Det bysantinske rike ville måtte gå til noen direkte angrep. Verket tar også med informasjoner om diplomatiske hendelser i riksprovinser som Armenia, Iberia, Kypros og Peloponnes. Det tas også opp militære emner, som en beskrivelse av gresk ild.
Skriftet var ikke ment for allmennheten ettersom det inneholdt mange statshemmeligheter. Det var bare ment for Romanos, og var altså ment som et personlig fyrstespeil.

Kopier

De eldste nå eksisterende kopier ble gjort for Iōannēs Dukas, bror til Konstantin X, sent på 1000-tallet. To av tre fullstendige kopier er i det franske nasjonalbibliotek i Paris (P=codex Parisinus gr. 2009 og F=codex Parisinus gr. 2967), og det tredje er i Vatikanbiblioteket ( V=codex Vaticanus-Palatinus gr. 126). Det finnes en ufullstendig kopi (M=codex Mutinensis) i Modena. 
Skriftet ble første gang offentliggjort i 1611 av Johannes van Meurs, som også gav det navnet De administrando imperio. Denne utgaven utkom i seks uforandrede opplag. Neste versjon ble laget av ragusaneren Anselmo Banduri i 1711, Den bygger på Meurs-versjonen og på manuskriptet P. Banduris  utgave ble gjenutgitt to ganger: i 1729 i den venetianske samling av bysantinske historieverker og i 1864 av Migne - med noen få rettelser av Banduris tekst.
Patrick Roy

Spillestil

Han har vært den målvakten som best har utnyttet den såkalte butterfly-stilen, hvor målvakten sitter på isen med knærne mot hverandre og slik stenger praktisk talt hele målet langs isen. Han har en sterk reaksjonsevne og spilleoppfatning og mentalt sterk.
Han er også blant få keepere i NHL som har scoret mål.
Norgesmesterskapet i amerikansk fotball 2013

Norgesmesterskapet i amerikansk fotball 2013 er det 28. norgesmesterskapet i amerikansk fotball. Oslo Vikings er regjerende mestere på samtlige nivåer etter en historisk storeslem i 2012, hvor klubben gikk ubeseiret på senior-, U-19- og U-16-nivå, kun tapte én kamp med U-14-laget og vant norgesmesterskapet på samtlige fire nivåer.
Før sesongen ble aldersklassene U-16 og U-14 endret til U-17 og U-15. På seniornivå ble Vålerenga Trolls, vinner av ti tidligere senior-norgesmesterskap, mer enn noe annet lag i Norge, flyttet ned til 2. divisjon.

U-17

Sesongen startet 28. april og ble avsluttet med at Oslo Vikings forsvarte mesterskapet mot Vålerenga Trolls i NM-finalen den 23. juni.
Villa Soriano

Historie

Villa Soriano ble grunnlagt i 4. juni 1624. Det er den første europeiske bosetningen i Uruguay.
Asheville kullkraftverk

Asheville kullkraftverk er et kullkraftverk i Buncombe County, delstaten Nord-Carolina i det østlige USA. Det har en installert produksjonskapasitet på 414 MW, fordelt på 2 like store blokker / turbiner. Operatør er Progress Energy Carolinas Co.
Anlegget ble bygget ut i årene 1964–1971. Brenselkilden er kull.
I 2006 hadde hele anlegget utslipp på 2,6089 mill tonn CO2.
Tatagruppen

Historie

Tata ble grunnlagt i 1868 av Jamsetji Tata. Helt siden starten har ledelsen av selskapet kommet fra Tatafamilien. Opprinnelig var Tatas virksomhet knyttet til bomullsindustrien.
I 1907 ble Tata Steel grunnlagt. Det var da landets første virksomhet for produksjon av stål som ble lagt til Jamshedpur og i 1912 startet produksjonen. Tata Steel er i dag verdens femte største stålprodusent, ikke minst på grunn av selskapets rike tilgang på kull og jernmalm. I 1910 ble Tata Hydro-Electric Power Supply Company grunnlagt og i 1917 ble produktspekteret betydelig øket da virksomheten ble utvidet til konsumentmarkedet gjennom Tata Oil Mill Company som fremstiller blant annet vaskeartikler og matoljer. 
I 1932 ble Tata Airlines grunnlagt. Selskapet heter i dag Air India og er eid av den indiske stat. I 1939 ble Tata Chemicals grunnlagt. Dagens Tata Motors ble grunnlagt i 1945 som Telco for bygging av lokomotiver og maskiner. Siden 1960-tallet har virksomheten bygget busser, person- og lastebiler for såvel det private marked som den indiske staten. (Tata Motors har nå lansert sin Tata Nano,  en bil til under kr 15 000).
På 1990-tallet gjennomgikk konsernet en omstrukturerering og ble oppdelt i syv ulike forretningsområder for å få et bedre overblikk over de ulike virksomhetene.

Datterselskap

Her er en liste over de største av i alt 96 fvirksomheter som inngår i konsernet.
Finders, Keepers

Finders, Keepers er et musikkalbum med Trine Rein, utgitt i november 1993. Albumet lå 23 uker på VG-lista og endte med førsteplass som beste plassering. Dette er hennes første plate som soloartist.
Tornedalens folkhögskola

Tornedalens folkhögskola er en folkehøgskole i Övertorneå, Sverige. I 1899 startet Tornedalens lantmanna- och folkhögskola i Övertorneå. Landbruksskolen flyttet til Vojakkala i 1952. 1913-1954 var Tornedalens landhushållsskola i Övertorneå. Også den flyttet til Vojakkala. Skolens første rektor var Ludvig de Vylder.
Arbeidersamfunn

Arbeidersamfunn (også kjent som arbeiderforeninger) var i foreninger som på midten av 1800-tallet ble dannet av krefter utenfor arbeiderklassen i Norge. Disse fungerte som alternativer til de mer radikale og politiserte arbeiderorganisasjoner slik som de som ble dannet av Marcus Thrane.
Det første arbeidersamfunn var ble stiftet var Samfundet på Enerhaugen i 1850, på initiativ av pastor Honoratus Halling. Det mest kjente arbeidersamfunnet, Christiania Arbeidersamfund, ble stiftet i 1864 etter initiativ fra Eilert Sundt.
Arbeidersamfunnene var opprinnelig ikke politiske organisasjoner, men hadde heller fokus på samarbeid mellom borgerskapet og arbeiderklassen. Andre viktige momenter var dannelse og folkeopplysning, samt til en viss grad religion.
De forenede Norske Arbeidersamfund ble dannet i 1884, med utgangspunkt i en arbeidskamp og streik ved Akers mekaniske verksted, som resulterte i en lønnsnedgang for de ansatte. Samfundet gav ut avisa Arbeideren fram til 1890, og fra 1894 til 1917.
Dette forbundet ble politisk sett knyttet mot partiet Venstre, selv om det ikke fantes formelle bånd. Halvparten av de norske arbeidersamfunnene valgte imidlertid å stå utenfor De forenede Norske Arbeidersamfund.
Den filantropiske arbeiderbevegelsen mistet fotfeste utover på 1870-tallet. Dette førte blant annet til at man ikke lenger greide å holde mange av arbeidersamfunnene fra å jobbe med politikk. Utover på 1890-tallet valgte flere arbeidersamfunn å tre inn i Det norske Arbeiderparti, og viktigst var at Christiania Arbeidersamfunn meldte seg ut, og meldte seg inn i Arbeiderpartiet. Disse fikk status som regulære partiforeninger innenfor partiet.
Flukten fra De forenede Norske Arbeidersamfund til Arbeiderpartiet gjorde at førstnevnte organisasjon mistet mye innflytelse. De borgerlige svarte med å stifte nye, politisk uavhengige arbeidersamfunn. Fra 1897 gikk 17 av disse inn i Norges Borgerlige Arbeiderorganisasjon. Disse hadde i vedtektene at de «bygger på den bestående samfunnsorden og en fredelig ordning av tvistemål mellom arbeider og arbeidsgiver». Bladet Den borgerlige Arbeider ble ugitt av Norges Borgerlige Arbeiderorganisasjon i perioden 1915 til 1940.
Det britiske toktet mot Dominica

Det britiske toktet mot Dominica var et sjøslag i juni 1761 og en del av sjuårskrigen.

Opptakt

Mot slutten av1760 var erobringen av Canada fullført og mange britiske soldater var ledige i Nord-Amerika. 
Så tidlig som januar 1761 hadde William Pitt informert Jeffrey Amherst at han trengte noen av soldatene hans på høsten for å erobre Dominica, Saint Lucia og Martinique. Amherst sendte 2000 mann til Guadeloupe, som alt var på britiske hender etter det britiske toktet mot Guadeloupe i 1759. Amherst hadde i tillegg sendt 6 000 mann senere på året for å ta Martinique.

Ettervirkning

I motsetning til Guadeloupe og Martinique, ble ikke øya gitt tilbake til Frankrike etter Paris-traktaten i 1763.  Øya ble okkupert av Frankrike under Den amerikanske uavhengighetskrigen mellom 1778 og 1783, og etter dette ble øya værende britisk fram til de fikk selvstendighet i 1978.
Flamsk rødt øl

Flamsk rødt øl er en type surt ale som vanligvis blir laget i Belgia. Det deler opphav med den engelske porteren fra 1600-tallet,, men flamsk rødt øl har utviklet seg i en annen retning: ølet gjærer ofte ved hjelp av andre organismer enn Saccharomyces cerevisiae. Lactobacillus er vanlig for få en sur smak fra melkesyre. Ølet gjærer lenge; over et år i eiketønner. Dette er for å få et preg av eddiksyre i ølet. Spesielt rød malt blir brukt for å gi ølet dets karakteristiske farge. Ofte blir modent øl blandet med yngre øl før det blir tappet på flasker for å gi det den riktige smaken.
Ølet er mørk rødt til brunt i farge og skal være ganske klart i et glass. Aromaen er en kompleks mikstur av frukter som sitrusfrukt, kirsebær, plomme og rosiner med undertoner av vanilje og sjokolade. Ølets surhet kjennes også i aromaen.
Ølet har en sterk fruktsmak, lik aromaen men mer intens. Plomme, sviske, rosin og svart kirsebær er de vanligste smakene, fulgt av appelsin og krydder. Alt øl av denne typen har en sur, syrlig smak, men denne kan variere fra moderat til sterk. Det er ikke noen bitterhet fra humle, men tannin er vanlig. Som en følge av dette blir flamsk rødt øl ofte omtalt som den mest vinaktige av alle øltyper, noe som forsterkes av den røde fargen.
Skur 11

Skur 11 er en bygning på 8 x 30 meter på Bryggen i Bergen. Skuret ble oppført i 1905-1906 av Bergen Havnevesen etter tegninger av Johs. Meyer. Skuret har en enkel stålkonstruksjon og er dekket med grønne veggplater. Bygningen har åtte granittsøyler som opprinnelig var prydet av smijernsdekor.
Bygningen har fungert som lager for fjordbåtene. Den sørlige delen av skuret ble brukt av Indre Nordhordland Dampbåtlag fram til 1974. Samme året gikk kaien på indre del av Bryggen ut av bruk som terminal for ruteskip. Transporten ble da flyttet fra sjø til land.
Skur 11 en viktig del av kulturmiljøet i indre del av Vågen og arkitektonisk knytter det seg opp mot handelsgårdene av mur som ble bygget etter arkitekt Jens Zetlitz Monrad Kiellands reguleringsplan fra 1901. Etter at skuret ble truet av riving ble det fredet av Riksantikvaren i 2001. Skuret brukes i dag som lager for fiskehandlerne på torget.